Njebjelčicy (HS/SN). Klětuši 15. Krabatowy swjedźeń w Kulowje tam hižo nětko z połnej paru přihotuja. Tuchwilny staw planowanja je sobudźěłaćerka Kulowskeho měšćanskeho zarjadnistwa Beate Hufnagel na zašłym posedźenju Njebjelčanskeje gmejnskeje rady předstajiła. Po jeje słowach budźe wšón Kulow wot 12. do 14. awgusta wulke swjedźenišćo. Po serbskej Božej mši we wosadnej cykwi chcedźa swjedźeń na torhošću oficialnje zahajić. Tam witaja potom Krabata, Čorneho młynka a hosći z partnerskich městow kaž tež z chorwatskeho Žumberakskeho regiona, hdźež bě so Krabat narodźił. Wječor steji pod wjele lubjacym hesłom „Zakuzłany Kulow“. Wobchody budu dlěje wočinjene, na hasach zaklinči hudźba, a tam pokazaja tež modowe přehladki.
szl_Latn